b'\n_START_ARTICLE_\nLietuvi\xc5\xb3 folkloro teatras\n_START_PARAGRAPH_\nLietuvi\xc5\xb3 folkloro teatras \xe2\x80\x93 lietuvi\xc5\xb3 aktori\xc5\xb3, daininink\xc5\xb3, instrumentinink\xc5\xb3 trup\xc4\x97. 1967\xe2\x80\x931974 m. lietuvi\xc5\xb3 etnografinis ansamblis, 1974\xe2\x80\x931990 m. \xe2\x80\x93 Liaudies buities muziejaus Liaudies muzikos teatro trup\xc4\x97, nuo 1992 m. \xe2\x80\x93 vie\xc5\xa1oji \xc4\xafstaiga Lietuvi\xc5\xb3 fokloro teatras ir studija._NEWLINE_Repertuaras ir scenografija grind\xc5\xbeiama tautosaka, etnografija, mitologija, autenti\xc5\xa1kais istorijos \xc5\xa1altiniais, ikonografijos med\xc5\xbeiaga. Atliekamos sutartin\xc4\x97s, liaudies dainos, giesm\xc4\x97s, \xc5\xa1okiai, pasakojimai, sakm\xc4\x97s, pasakos, instrumentin\xc4\x97 muzika, kuriami lietuvi\xc5\xb3 vakar\xc5\xb3, \xc4\xafvairios tematikos folkloro, mitologijos, laisv\xc4\x97s kov\xc5\xb3 tematikos spektakliai. Siekiama autenti\xc5\xa1kumo, nat\xc5\xabralaus liaudi\xc5\xa1kumo, istori\xc5\xa1kumo, da\xc5\xbenai kalbama ir dainuojama tarmi\xc5\xa1kai, rekonstruojami konkretaus laikotarpio individualizuoti drabu\xc5\xbeiai.\n_START_SECTION_\nIstorija\n_START_PARAGRAPH_\nSteigimo iniciatoriai dirigentas, folklorininkas, teatro mokslinis ir meno vadovas, vis\xc5\xb3 program\xc5\xb3, spektakli\xc5\xb3 autorius, j\xc5\xb3 re\xc5\xbeisierius statytojas Povilas Mataitis ir kostium\xc5\xb3 bei dekoracij\xc5\xb3 dailinink\xc4\x97 Dalia Mataitien\xc4\x97. Pirmasis vie\xc5\xa1as trup\xc4\x97s, kuri\xc4\x85 sudar\xc4\x97 Jaunimo teatro aktoriai, Vilniaus muzikantai ir dainininkai, koncertas \xc4\xafvyko 1968 m. baland\xc5\xbeio 13 d. Vilniuje. Program\xc4\x85 sudar\xc4\x97 \xc5\xa1okamos, dainuojamos, instrumentin\xc4\x97s sutartin\xc4\x97s. Vasar\xc4\x85 trup\xc4\x97 spektaklius rengdavo Liaudies buities muziejuje Rum\xc5\xa1i\xc5\xa1k\xc4\x97se, trup\xc4\x97s pasirodymams 1978 m. pastatytame Klojimo teatre, kitu laiku gastroliuodavo. Gastroliavo Europoje, Indijoje, Australijoje, Naujojoje Zelandijoje._NEWLINE_Pirmosios sutartini\xc5\xb3 atlik\xc4\x97jos: Birut\xc4\x97 Did\xc5\xbegalvyt\xc4\x97, Idalija Krik\xc5\xa1\xc4\x8dionaityt\xc4\x97, Vanda Mar\xc4\x8dinskait\xc4\x97, Apolonija Matkevi\xc4\x8di\xc5\xabt\xc4\x97, Elvyra \xc5\xbdebertavi\xc4\x8di\xc5\xabt\xc4\x97, Regina Kazlauskait\xc4\x97, V. Janulevi\xc4\x8di\xc5\xabt\xc4\x97. V\xc4\x97liau trup\xc4\x97je dalyvavo Povilas Keblikas, J. Staselis, J. Ge\xc4\x8das, Juozas Jaru\xc5\xa1evi\xc4\x8dius, A. Gra\xc5\xa1ys, Karolis Dapkus, Saulius Sipaitis, A. Kubilius, Alfredas Gus\xc4\x8dius, J. Volungevi\xc4\x8dius, Valdas Gurskis, A. Motiej\xc5\xabnait\xc4\x97, E. Gurskas, E. \xc5\xa0iurkien\xc4\x97, R. Savickas, Z. \xc5\xbdemaitis ir kiti instrumentininkai, aktoriai, dainininkai. Trup\xc4\x97je dainuoja Janina Armonait\xc4\x97, Nijol\xc4\x97 Gentvilien\xc4\x97, Domas Kurklietis, Jonas Naktinis, Algirdas Palu\xc5\xa1evi\xc4\x8dius, K\xc4\x99stutis Tama\xc5\xa1auskas, Vytautas Vaitiek\xc5\xabnas, vaidina Diana Anevi\xc4\x8di\xc5\xabt\xc4\x97, Regimantas Adomaitis, Sonata Paliulyt\xc4\x97, Virginijus Kubilius.'